**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για την πρόταση νόμου «Ο περί του Κεντρικού Φορέα Ισότιμης Κατανομής Βαρών (Σύσταση, Σκοποί, Αρμοδιότητες και Άλλα Συναφή Θέματα) (Τροποποιητικός) (Αρ. 2) Νόμος του 2024»**

**Παρόντες:**

Νίκος Κέττηρος, πρόεδρος Ρίτα Θεοδώρου Σούπερμαν

Χρίστος Χριστοφίδης Χρίστος Σενέκης

Χρίστος Χριστόφιας Ζαχαρίας Κουλίας

Νίκος Γεωργίου Μιχάλης Γιακουμή

Γιώργος Κάρουλλας

Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε την πιο πάνω πρόταση νόμου, η οποία κατατέθηκε από μέρους της επιτροπής, σε έξι συνεδρίες της, που πραγματοποιήθηκαν κατά την περίοδο από τις 19 Μαρτίου μέχρι τις 23 Απριλίου 2024.

Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, του Υπουργείου Εσωτερικών και του Τμήματος Κτηματολογίου και Χωρομετρίας του ίδιου υπουργείου, της Νομικής Υπηρεσίας της Δημοκρατίας, καθώς και ο πρόεδρος και τα μέλη του Κεντρικού Φορέα Ισότιμης Κατανομής Βαρών (ΚΦΙΚΒ).

Σημειώνεται ότι στο στάδιο της εξέτασης της πρότασης νόμου παρευρέθηκε επίσης το μέλος της επιτροπής κ. Κωστής Ευσταθίου.

Σκοπός της πρότασης νόμου είναι η τροποποίηση του περί του Κεντρικού Φορέα Ισότιμης Κατανομής Βαρών (Σύσταση, Σκοποί, Αρμοδιότητες και Άλλα Συναφή Θέματα) Νόμου, ώστε να εξουσιοδοτείται η έκδοση κανονισμών, οι οποίοι προβλέπουν τη δυνατότητα χορήγησης δανείων που αφορούν σε ανακαίνιση κουζίνας, ενεργειακή αναβάθμιση κατοικίας και εγκατάσταση φωτοβολταϊκών.

Ειδικότερα, με την πρόταση νόμου όπως αυτή αρχικά κατατέθηκε στη Βουλή παρέχεται η δυνατότητα σε δικαιούχο πρόσωπο, στο πλαίσιο του Σχεδίου Αποκατάστασης Προπολεμικής Φερεγγυότητας Ιδιοκτητών Κατεχόμενης Απροσπέλαστης Ακίνητης Ιδιοκτησίας, επιπρόσθετα από τις υφιστάμενες προϋποθέσεις που προβλέπονται στον βασικό νόμο, να υποβάλει αίτηση στον ΚΦΙΚΒ για έγκριση δανείου σχετικά με:

1. την ανακαίνιση κουζίνας με ή χωρίς την αγορά οικιακών συσκευών μέχρι το ποσό ύψους δέκα χιλιάδων ευρώ ( €10.000) και
2. την ενεργειακή αναβάθμιση σε υφιστάμενες κατοικίες μέχρι το ποσό ύψους δέκα χιλιάδων ευρώ (€10.000) για μόνωση οροφής και μέχρι το ποσό ύψους πέντε χιλιάδων ευρώ (€5.000) για εγκατάσταση φωτοβολταϊκών.

Σημειώνεται ότι η επιτροπή εξέτασε την υπό αναφορά πρόταση νόμου κατά προτεραιότητα, σύμφωνα με τις πρόνοιες του Κανονισμού 40Α της Βουλής λόγω της φύσης και της σημασίας αυτού.

Στο στάδιο της συζήτησης της πρότασης νόμου η επιτροπή αναθεώρησε το κείμενο της πρότασης νόμου, ώστε:

1. να καθοριστεί κατώτατο ποσό δανειοδότησης από τον ΚΦΙΚΒ ύψους τριών χιλιάδων ευρώ (€3.000) για σκοπούς ανακαίνισης κουζίνας με ή χωρίς την αγορά οικιακών συσκευών,
2. να παρέχεται η δυνατότητα σε δικαιούχο πρόσωπο να αιτείται δανειοδότηση για οποιοδήποτε σχέδιο ενεργειακής αναβάθμισης της υφιστάμενης κατοικίας του, που να μην ξεπερνά συνολικά το ποσό ύψους δεκαπέντε χιλιάδων ευρώ (€15.000) και να μην περιορίζεται η δανειοδότηση στα ποσά και στα σχέδια που αφορούν σε μόνωση οροφής και σε εγκατάσταση φωτοβολταϊκών,
3. να επεκταθεί η περίοδος εντός της οποίας παρέχεται η δυνατότητα στον ΚΦΙΚΒ να εξετάζει αιτήσεις μετά από την ημερομηνία έκδοσης δανείου μέσω χρηματοπιστωτικών ιδρυμάτων από έξι (6) σε δώδεκα (12) μήνες και
4. να παρέχεται η δυνατότητα στον ΚΦΙΚΒ να καθορίζει τυχόν περιορισμούς σχετικά με τη συμμετοχή δικαιούχου προσώπου στο Σχέδιο Αποκατάστασης Προπολεμικής Φερεγγυότητας Ιδιοκτητών Κατεχόμενης Απροσπέλαστης Ακίνητης Ιδιοκτησίας.

Όλα τα εμπλεκόμενα μέρη συμφώνησαν με τους σκοπούς και τις επιδιώξεις του σχεδίου νόμου.

Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών της πρότασης νόμου όπως αυτή έχει τροποποιηθεί κατά τη συζήτησή της στην ολομέλεια του σώματος.

23 Απριλίου 2024

Αρ. Φακ.: 23.02.065.029-2024

ΜΣ/ΘΧ/ΑΓ